केविन डी ब्रुइन
केविन डी ब्रुइन (अंग्रेज़ी: Kevin De Bruyne) बेल्जियम के एक पेशेवर फुटबॉलर हैं जो प्रीमियर लीग क्लब मैनचेस्टर सिटी के लिए मिडफील्डर के रूप में खेलते हैं और बेल्जियम की राष्ट्रीय टीम के कप्तान हैं। उन्हें अपनी पीढ़ी के सर्वश्रेष्ठ खिलाड़ियों के साथ-साथ दुनिया के सर्वश्रेष्ठ मिडफील्डरों में से एक माना जाता है। डी ब्रुइन ने अपना करियर जेंक में शुरू किया जहां उन्होंने 2010-11 बेल्जियम प्रो लीग जीता था। 2012 में वह इंग्लैंड के क्लब [[चेल्सी एफ़.सी.|चेल्सी] में शामिल हो गए जहां उन्हें बहुत कम मैच खेलने को मिले। उन्होंने 2014 में वोल्फ्सबर्ग के साथ £1.8 करोड़ में अनुबंध किया जहां उन्होंने खुद को बुंदेसलीगा के सर्वश्रेष्ठ खिलाड़ियों में से एक के रूप में स्थापित किया। 2015 में डी ब्रुइन 5.4 करोड़ पाउंड के क्लब रिकॉर्ड अनुबंध के साथ मैनचेस्टर सिटी में शामिल हो गए। उन्होंने क्लब के साथ यूईएफए चैंपियंस लीग, पांच प्रीमियर लीग खिताब, पांच लीग कप और दो एफए कप जीते हैं। 2017-18 में मैनचेस्टर सिटी के एक सत्र में 100 अंक हासिल करने वाली एकमात्र प्रीमियर लीग टीम बनने के रिकॉर्ड में उन्होंने महत्वपूर्ण भूमिका निभाई थी। 2019-20 में डी ब्रुइन ने प्रीमियर लीग सत्र में सर्वाधिक गोल असिस्ट के रिकॉर्ड की बराबरी की और उन्हें प्लेयर ऑफ़ द सीज़न से सम्मानित किया गया। डी ब्रुइन ने 2010 में अपना अंतरराष्ट्रीय पदार्पण किया और तब से उन्होंने बेल्जियम के लिए 90 से अधिक मैच खेलकर 26 गोल किए हैं। वह 2014 फीफा विश्व कप और 2016 यूईएफए यूरोपीय चैम्पियनशिप दोनों में क्वार्टर फाइनल तक पहुंचने वाली बेल्जियम टीम के सदस्य थे।